CELEX: 32021R1336
Language: sk
Date: 2021-06-02 00:00:00
Title: Delegované nariadenie Komisie (EÚ) 2021/1336 z 2. júna 2021, ktorým sa mení delegované nariadenie (EÚ) č. 907/2014, pokiaľ ide o finančné hospodárenie

12.8.2021   
               
               
                  SK
               
               
                  Úradný vestník Európskej únie
               
               
                  L 289/6
               
            
         
            DELEGOVANÉ NARIADENIE KOMISIE (EÚ) 2021/1336
            z 2. júna 2021,
            ktorým sa mení delegované nariadenie (EÚ) č. 907/2014, pokiaľ ide o finančné hospodárenie
         
         
            EURÓPSKA KOMISIA,
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 40 a článok 46 ods. 1,
            
            keďže:
            
               
                           (1)
                        
                        
                           V článku 40 prvom odseku nariadenia (EÚ) č. 1306/2013 sa stanovuje, že každá platba, ktorú platobné agentúry členských štátov vyplatia prijímateľom pred najskorším možným termínom platby a po poslednom možnom termíne platby, nie je oprávnená na financovanie Úniou s výnimkou určitých prípadov.
                        
                     
            
               
                           (2)
                        
                        
                           V článku 5 a článku 5a delegovaného nariadenia Komisie (EÚ) č. 907/2014 (2) sa stanovujú podmienky, za ktorých sa, v súlade so zásadou proporcionality, výdavky vynaložené po platobných lehotách považujú za oprávnené na platby Únie.
                        
                     
            
               
                           (3)
                        
                        
                           Delegovaným nariadením Komisie (EÚ) 2015/160 (3) sa do článku 5 delegovaného nariadenia (EÚ) č. 907/2014 doplnil odsek 3a s cieľom poskytnúť právnu istotu a objasniť podmienky, ktoré sa uplatňujú na priame platby uskutočnené v rozpočtovom roku 2015 podľa nariadenia Rady (ES) č. 73/2009 (4). Dané ustanovenie je zastarané, a preto ho možno vypustiť.
                        
                     
            
               
                           (4)
                        
                        
                           Kontroly dodržiavania posledného možného termínu platby sa majú vykonávať v prípade platieb týkajúcich sa Európskeho poľnohospodárskeho záručného fondu („EPZF“) a platieb týkajúcich sa Európskeho poľnohospodárskeho fondu pre rozvoj vidieka (EPFRV). Kontroly dodržiavania platobných lehôt, pokiaľ ide o EPZF, sa však vykonávajú dvakrát za rozpočtový rok, konkrétne v prípade výdavkov vynaložených do 31. júla a v prípade zostávajúcich výdavkov vynaložených do 15. októbra, zatiaľ čo v prípade EPFRV sa kontroly dodržiavania platobnej lehoty vykonávajú raz za rozpočtový rok a týkajú sa všetkých platieb uskutočnených v danom rozpočtovom roku.
                        
                     
            
               
                           (5)
                        
                        
                           Z dôvodu zjednodušenia a efektívnosti a s cieľom znížiť administratívnu záťaž pre členské štáty a Komisiu by sa aj v prípade výdavkov EPZF mala stanoviť jediná kontrola dodržiavania platobných lehôt pre celý rozpočtový rok. Táto kontrola by sa mala vykonať v prípade výdavkov vynaložených do 15. októbra. Ak sa však v súvislosti s mesačnými vyhláseniami o výdavkoch zistí nedodržanie platobných lehôt, Komisia by mala mať možnosť vykonať dodatočnú kontrolu výdavkov vynaložených do 31. júla.
                        
                     
            
               
                           (6)
                        
                        
                           Nariadením Európskeho parlamentu a Rady (EÚ) 2020/2220 (5) sa zmenilo nariadenie Európskeho parlamentu a Rady (EÚ) č. 1305/2013 (6) a predĺžilo sa obdobie trvania programov rozvoja vidieka podporovaných z EPFRV do 31. decembra 2022 a členským štátom sa poskytla možnosť financovať svoje predĺžené programy zo zodpovedajúcich pridelených rozpočtových prostriedkov na roky 2021 a 2022. Nariadením (EÚ) 2020/2220 sa navyše sprístupnili dodatočné zdroje z Nástroja Európskej únie na obnovu („Nástroj obnovy“) dostupné v rámci rozšírených programov v rokoch 2021 a 2022 na financovanie opatrení podľa nariadenia (EÚ) č. 1305/2013 s cieľom riešiť vplyv krízy spôsobenej pandémiou COVID-19 a jej dôsledky na odvetvie poľnohospodárstva Únie a vidiecke oblasti.
                        
                     
            
               
                           (7)
                        
                        
                           Ako sa uvádza v odôvodnení 24 nariadenia (EÚ) 2020/2220, dodatočné zdroje z Nástroja obnovy podliehajú osobitným podmienkam. Tieto dodatočné zdroje by sa preto mali plánovať a monitorovať oddelene od podpory Únie na rozvoj vidieka, pričom by sa vo všeobecnosti mali uplatňovať pravidlá stanovené v nariadení (EÚ) č. 1305/2013. Tieto dodatočné zdroje by sa preto mali vykonávať prostredníctvom nariadenia (EÚ) č. 1305/2013 a v rámci uvedeného nariadenia by sa mali považovať za sumy, z ktorých sa financujú opatrenia v rámci EPFRV. V dôsledku toho by sa príslušné pravidlá týkajúce sa prahových hodnôt a znížení stanovené v článku 5a delegovaného nariadenia (EÚ) č. 907/2014 mali vypočítať osobitne vo vzťahu k prostriedkom prideleným z EPFRV a vo vzťahu k dodatočným zdrojom uvedeným v článku 58a nariadenia (EÚ) č. 1305/2013.
                        
                     
            
               
                           (8)
                        
                        
                           Podľa delegovaného nariadenia (EÚ) č. 907/2014 by Komisia mala členským štátom vyplácať platby mesačne alebo v iných pravidelných intervaloch na základe vyhlásení o výdavkoch, ktoré zaslali členské štáty. Komisia by však pritom mala zohľadniť príjmy, ktoré platobné agentúry získali v prospech rozpočtu Únie a ktoré členské štáty vykázali vo svojich mesačných vyhláseniach. V súčasnosti Komisia v rámci EPZF vzájomne započítava sumy výdavkov so sumami pripísaných príjmov priamo v rozhodnutí o mesačných platbách, ktoré vydáva Komisia. Táto finančná operácia je odlišná od spôsobu, akým sa pripísané príjmy spravujú v rámci iných fondov Únie, kde sa vzájomne nezapočítavajú, ale vymáhajú sa prostredníctvom príkazu na vymáhanie vystaveného podľa článku 98 nariadenia Európskeho parlamentu a Rady (EÚ, Euratom) 2018/1046 (7). S cieľom harmonizovať účtovné postupy Komisie, a najmä spôsob, akým sa riadia pripísané príjmy, je potrebné zosúladiť tento technický aspekt finančného hospodárenia s prostriedkami EPZF s postupom, ktorý využívajú iné fondy Únie. Podmienky, za ktorých sa majú pripísané príjmy realizované v rámci EPZF započítavať, by sa preto mali zodpovedajúcim spôsobom zmeniť bez toho, aby sa ohrozilo včasné vykonanie platieb členským štátom.
                        
                     
            
               
                           (9)
                        
                        
                           Delegované nariadenie (EÚ) č. 907/2014 by sa preto malo zodpovedajúcim spôsobom zmeniť,
                        
                     
            PRIJALA TOTO NARIADENIE:
         
         
            
               
                  Článok 1
               
               Delegované nariadenie (EÚ) č. 907/2014 sa mení takto:
               
                           1.
                        
                        
                           Článok 5 sa mení takto:
                           
                                       a)
                                    
                                    
                                       Odsek 3a sa vypúšťa.
                                    
                                 
                                       b)
                                    
                                    
                                       Odsek 5 sa nahrádza takto:
                                       
                                          „5.   Pokiaľ ide o výdavky vynaložené do 15. októbra, kontroly dodržiavania platobných lehôt sa uskutočnia raz za každý rozpočtový rok. Pokiaľ ide o výdavky vynaložené do 31. júla, ak sa v súvislosti s mesačnými vyhláseniami o výdavkoch zistí nedodržanie platobných lehôt, môže sa uskutočniť dodatočná kontrola.
                                          Všetky prekročenia platobnej lehoty sa zohľadnia najneskôr v rozhodnutí o schválení účtovných závierok uvedenom v článku 51 nariadenia (EÚ) č. 1306/2013.“
                                       
                                    
                                 
                     
                           2.
                        
                        
                           V článku 5a sa dopĺňa tento odsek:
                           
                              „7.   Prahové hodnoty a zníženia uvedené v odsekoch 2 a 3 sa vypočítajú osobitne vo vzťahu k prostriedkom prideleným z Európskeho poľnohospodárskeho fondu pre rozvoj vidieka bez dodatočných zdrojov uvedených v článku 58a nariadenia (EÚ) č. 1305/2013 a vo vzťahu k týmto dodatočným zdrojom.“
                           
                        
                     
                           3.
                        
                        
                           V článku 7 sa odsek 1 nahrádza takto:
                           
                              „1.   Vo svojom rozhodnutí o mesačných platbách, ktoré sa má prijať podľa článku 18 ods. 3 nariadenia (EÚ) č. 1306/2013, Komisia vyplatí zostatok výdavkov nahlásených každým členským štátom v mesačnom vyhlásení znížený o sumu pripísaných príjmov, ktorú daný členský štát uviedol vo svojich vyhláseniach o výdavkoch. Táto kompenzácia sa považuje za rovnocennú získaniu zodpovedajúceho príjmu.
                              Viazané rozpočtové prostriedky a platobné rozpočtové prostriedky vytvorené pripísanými príjmami sú uvoľnené v okamihu pripísania týchto príjmov do rozpočtových riadkov.“
                           
                        
                     
            
               
                  Článok 2
               
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
               V Bruseli 2. júna 2021
               
                  
                     Za Komisiu
                  
                  
                     Predsedníčka
                  
                  Ursula VON DER LEYEN
               
            
         
         
            (1)  Ú. v. EÚ L 347, 20.12.2013, s. 549.
         
            (2)  Delegované nariadenie Komisie (EÚ) č. 907/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 28.8.2014, s. 18).
         
            (3)  Delegované nariadenie Komisie (EÚ) 2015/160 z 28. novembra 2014, ktorým sa mení delegované nariadenie (EÚ) č. 907/2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 27, 3.2.2015, s. 7).
         
            (4)  Nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (Ú. v. EÚ L 30, 31.1.2009, s. 16).
         
            (5)  Nariadenie Európskeho parlamentu a Rady (EÚ) 2020/2220 z 23. decembra 2020, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022 (Ú. v. EÚ L 437, 28.12.2020, s. 1).
         
            (6)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).
         
            (7)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).